Уи гур зыщIэхъуэпсыр, уи псэр зыхуэпабгъэр къохъулIэну, ди Эллэ!
Ди ныбжьэгъу пэж, лэжьакIуэ IэкIуэлъакIуэ, «Адыгэ псалъэ» газетым жэуап зыхь и секретарь, УФ-м и Журналистхэм я зэгухьэныгъэм хэт Къаншокъуэ Эллэ нобэ егъэлъапIэ илъэс бжыгъэ дахэ зэрырикъур.
ЭллЭ Тэрч куейм хыхьэ Урожайнэ (Абей) къуажэм къыщалъхуащ, иужькIэ я унагъуэр Налшык къэIэпхъуащ. Абы дэт 19-нэ курыт школыр къиуха нэужь, Къэбэрдей-Балъкъэр къэрал университетым и филологие факультетым щIэтIысхьащ. Ар 1992 гъэм къиухри, Налшык дэт школ-лицей №2-м урысыбзэмрэ литературэмкIэ егъэджакIуэу илъэс зыбжанэкIэ щылэжьащ. ИужькIэ «Кабардино-Балкарская неделя» газетым и корректо-ру щытащ.
Бзылъхугъэ зэпIэзэрытыр 1998 гъэ лъандэрэ щолажьэ «Адыгэ псалъэм». Газетыр компьютеркIэ «зэпкърызылъхьэхэм» яхэту къыщIэзыдза Эллэ зэфIэкIыфI зэрыбгъэдэлъым гу лъатэри, жэуап зыхь секретарым и къуэдзэ къалэныр 2006 дзыхь хуащIауэ щытащ. 2016 гъэ лъандэрэ ар секретариатым и пашэщ икIи редакцэм щIэлъ лэжьыгъэхэр зэблэзыгъэкI, зэтезыублэ икIи зэзыгъэуIу унафэщIхэм ящыщу, Къаншокъуэм ныкъусаныгъэншэу зэфIех жэуаплыныгъэ ин зыпылъ а къалэныр.
И зэманыр зэпэбжарэ теплъэкъукI имыIэу и IэнатIэм пэрытщ Эллэ. Апхуэдэуи цIыхугъэ лъагэ, зэхэщIыкI куу зыбгъэдэлъ, гу къабзэ зиIэ бзылъхугъэщ ар. Абы куэдкIэ и фIыгъэщ гупыр зэгурыIуэрэ зэдэIуэжу, зэхудэчыхрэ пщIэрэ яку дэлъу зэрызэдэлажьэр. Эллэ фIыуэ зымылъагъу- рэ абы пщIэшхуэ хуэзымыщIри ди редакцэм щылажьэркъым. Ар Къаншокъуэм къихьащ и дуней тетыкIэ екIумкIэ, гуп хэтыкIэ дахэмкIэ.
И лэжьыгъэфIыр къалъытэурэ Эллэ мызэ-мытIэу ягъэпэжащ ахъшэ саугъэтхэмкIэ, дамыгъэ щхьэхуэхэмкIэ. Абыхэм ящыщщ КъБР-м и Парламентым и ЩIыхь тхылъыр.
ЦIыху зэхъуапсэм хуэдэ унагъуи къыхэкIащ Эллэ — абы и адэ-анэ Къаншокъуэхэ Вячеславрэ Кларэрэ я бынхэр я щапхъэ дахэм щIапIыкIащ. И дэлъху Анзор хабзэхъумэ IэнатIэм щытхъу иIэу илъэс куэдкIэ къулыкъу щищIащ.
Я нэхъыжь Вячеслав ящхьэщымытыжми (2012 гъэм дунейм ехыжащи, и ахърэтыр нэху Тхьэм ищI), пщIэ, зэгурыIуэ, лъагъуныгъэ яку дэлъу зэдопсэу унагъуэм щIэсхэу Кларэ, Эллэ, Анзор, я нысэ Любовь сымэ.
Зи махуэшхуэр зыгъэлъапIэ, пщIэ зыхуэтщI, фIыуэ тлъагъу ди ныбжьэгъуфIым, лэжьыгъэм и къызэгъэпэщакIуэ IэкIуэлъакIуэм дигуми ди псэми къабгъэдэкIыу дохъуэхъу и дунейр дахэрэ узыншагъэр иIэу, и анэр, и Iыхьлыхэр къыщхьэщыту, фIыгъуэр и куэду псэуну, и гур зыщIэхъуэпс, и псэр зыхуэпабгъэ, насыпу къилъытэ псомкIи Тхьэр къыхуэупсэну.
«Адыгэ псалъэ» газетым
и редакцэм и лэжьакIуэхэр.
Сурэтыр Къарей Элинэ трихащ.
